PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/007	Bratislava 7. 2. 2007 

	Protimonopolný úrad Slovenskej republiky, odbor koncentrácií v správnom konaní číslo 0059/OK/2006 začatom dňa 9. 8. 2006 na základe oznámenia koncentrácie podnikateľmi Meadow Hill, s.r.o.so sídlom 739 46 Hukvaldy 82, Česká republika, IČO: 270 72 045, KBC PRIVATE EQUITY so sídlom Havenlaan 12, 1080 Sint-Jans-Molenbeek, Belgicko, reg. číslo podniku: 0403.226.228 a VECTRA LIMITED so sídlom 36 Paradise Road, Richmond, Surrey TW9 1SE Spojené kráľovstvo Veľkej Británie a Severného Írska, číslo spoločnosti 3946378, zastúpenými Mgr. Ľubomírom Marekom, LL.M. a Mgr. Branislavom Brockom, advokátmi so sídlom Palisády 36, 811 06 Bratislava, vo veci koncentrácie podnikateľov Meadow Hill, s.r.o.so sídlom 739 46 Hukvaldy 82, Česká republika, IČO: 270 72 045, KBC PRIVATE EQUITY so sídlom Havenlaan 12, 1080 Sint-Jans-Molenbeek, Belgicko, reg. číslo podniku: 0403.226.228, VECTRA LIMITED so sídlom 36 Paradise Road, Richmond, Surrey TW9 1SE Spojené kráľovstvo Veľkej Británie a Severného Írska a TATRA, a. s. so sídlom Štefánikova 1163, Kopřivnice, okres Nový Jičín, Česká republika, IČO: 451 93 444

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou  spočívajúcou v získaní nepriamej spoločnej kontroly, podnikateľov Meadow Hill, s.r.o. so sídlom 739 46 Hukvaldy 82, Česká republika, IČO: 270 72 045, KBC PRIVATE EQUITY so sídlom Havenlaan 12, 1080 Sint-Jans-Molenbeek, Belgicko, reg. číslo podniku: 0403.226.228 a VECTRA LIMITED so sídlom 36 Paradise Road, Richmond, Surrey TW9 1SE Spojené kráľovstvo Veľkej Británie a Severného Írska nad podnikom podnikateľa TATRA, a. s. so sídlom Štefánikova 1163, Kopřivnice, okres Nový Jičín, Česká republika, IČO: 451 93 444 na základe Zmluvy o priamom a nepriamom predaji 80,51 % akcií spoločnosti TATRA, a. s. uzatvorenej dňa 18. 7. 2006 medzi TEREX CORPORATION a Blue River, s.r.o. a Dohody spoločníkov zakladajúcich spoločnú kontrolu nad spoločnosťou Blue River, s.r.o. uzatvorenej medzi KBC PRIVATE EQUITY, Meadow Hill s.r.o. a VECTRA LIMITED. uzatvorenej dňa 25. 7. 2006. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 9. 8. 2006 faxom a následne listom zaevidovaným úradom dňa 10. 8. 2006 pod číslom 3453/2006 prostredníctvom právneho zástupcu Mgr. Branislava Brocku, advokáta, AK Marek & Partners, Palisády 36, 811 06 Bratislava (ďalej len „právny zástupca“) doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

V oznámení predmetnej koncentrácie sa uvádza, že dňa 18. 7. 2006 bola uzatvorená Zmluva o priamom a nepriamom predaji 80,51 % akcií spoločnosti TATRA, a. s. so sídlom Kopřivnice, Štefánikova 1163, okres Nový Jičín, Česká republika, IČO: 451 93 444 (ďalej len „TATRA, a. s.“) medzi TEREX CORPORATION, ako predávajúcim a Blue River, s.r.o. so sídlom Klimentská 1216/46, 110 02 Praha 1, Česká republika (ďalej len „Blue River, s.r.o.“), ako kupujúcim (ďalej len „Zmluva“).
	
Dňa 25. 7. 2006 bola uzatvorená medzi Meadow Hill, s.r.o. so sídlom 739 46 Hukvaldy 82, Česká republika, IČO: 270 72 045 (ďalej len „Meadow Hill, s.r.o.“), KBC PRIVATE EQUITY so sídlom Havenlaan 12, 1080 Sint-Jans-Molenbeek, Belgicko, reg. číslo podniku: 0403.226.228 (ďalej len „KBC PRIVATE EQUITY“) a VECTRA LIMITED so sídlom 36 Paradise Road, Richmond, Surrey TW9 1SE Spojené kráľovstvo Veľkej Británie a Severného Írska (ďalej len „VECTRA LIMITED“) Dohoda spoločníkov zakladajúca spoločnú kontrolu nad spoločnosťou Blue River (ďalej len „Dohoda spoločníkov“).  
V Dohode spoločníkov sa okrem iného uvádza, že táto sa uzatvára vzhľadom na skutočnosť, že Blue River, s.r.o. odkúpi od podnikateľa TEREX CORPORATION akcie predstavujúce 80,51 %-ný podiel na základnom imaní TATRA, a. s., pričom KBC PRIVATE EQUITY, Meadow Hill, s.r.o. a VECTRA LIMITED budú vlastniť 28,42 %, 27,59 % a 43,99 % obchodných podielov v Blue River, s.r.o. Keďže VECTRA LIMITED vlastní akcie predstavujúce 11,11 %-ný podiel na základnom imaní TATRA, a. s., tieto budú vložené do základného imania Blue River, s.r.o., v dôsledku čoho budú KBC PRIVATE EQUITY, Meadow Hill, s.r.o. a VECTRA LIMITED vlastniť 23,74 %, 26,33 % a 49,93 % obchodných podielov v Blue River, s.r.o.
Ďalej dohoda spoločníkov obsahuje dojednanie ohľadne pomerov peňažného financovania vyplatenia spoločnosti TEREX CORPORATION ako predávajúceho, pričom na uvedenom sa zúčastňujú KBC PRIVATE EQUITY, Meadow Hill, s.r.o. a VECTRA LIMITED.
V Dohode spoločníkov bol taktiež zmluvnými stranami dohodnutý obsah spoločenskej zmluvy podnikateľa Blue River, s.r.o., ako aj ďalší postup ohľadne zmien znenia stanov podnikateľa TATRA, a. s. po nadobudnutí akcií predstavujúcich 80,51 % na jej základnom imaní podnikateľom Blue River, s.r.o., a to konkrétne ohľadne obsadenia dozornej rady, predstavenstva a výkonného výboru zástupcami zmluvných strán, t. j. podnikateľov KBC PRIVATE EQUITY, Meadow Hill, s.r.o. a VECTRA LIMITED. Zmluvné strany Dohody spoločníkov sa taktiež dohodli ohľadne obchodného plánu a rozpočtu podnikateľa TATRA, a. s. na rok 2007, 2008 a 2009 ako aj ohľadne ďalšieho prijímania obchodných plánov a rozpočtov podnikateľa TATRA, a. s.

Vzhľadom na vyššie uvedené skutočnosti úrad zistil, že Zmluva a Dohoda spoločníkov vzájomne súvisia, pričom spoločne vedú k získaniu nepriamej spoločnej kontroly podnikateľov KBC PRIVATE EQUITY, Meadow Hill, s.r.o. a VECTRA LIMITED prostredníctvom podnikateľa Blue River, s.r.o. nad podnikom podnikateľa TATRA, a. s.

  	Na základe predmetného oznámenia začalo dňa 9. 8. 2006 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom číslo 3563/PMÚ SR/2006 zo dňa 21. 8. 2006 informoval právneho zástupcu oznamovateľa.
	
Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad súčasne listom zo dňa 21. 8. 2006 oznamovateľa koncentrácie vyzval na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

	Chýbajúce podklady boli úradu predkladané postupne, pričom posledné chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č. 4910/2006 dňa 28 12. 2006, na základe čoho podľa § 11 zákona začala dňa 29. 12. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníkov správneho konania oznámená listom č. 4910/PMÚ SR/2007 zo dňa 5. 1. 2007.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 16. 8. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1 Spoločnosť Meadow Hill, s.r.o.

	je spoločnosť existujúca podľa práva Českej republiky. Ako spoločnosť s ručením obmedzeným bola zapísaná do Obchodného registra vedeného Krajským súdom v Ostrave v oddieli C, vložka číslo 28003 dňa 9. júla 2003.
	Predmetom podnikania spoločnosti Meadow Hill, s.r.o. podľa výpisu z obchodného registra zo dňa 3. 8. 2006 je:
- sprostredkovanie obchodu a služieb,
- veľkoobchod,
- špecializovaný maloobchod a maloobchod so zmiešaným tovarom,
- maloobchod s motorovými vozidlami a ich príslušenstvom, 
- realitná činnosť, 
- správa a údržba nehnuteľností a
- činnosť podnikateľských, finančných, organizačných a ekonomických poradcov.
	Na území Slovenskej republiky spoločnosť Meadow Hill, s.r.o. či už priamo alebo nepriamo nepodniká.

Na základe uvedeného úrad dospel k záveru, že spoločnosť Meadow Hill, s.r.o. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť KBC PRIVATE EQUITY

	je spoločnosť existujúca podľa práva Belgického kráľovstva. Podľa úplného výpisu o podniku právnickej osoby Federálneho úradu hospodárstva malých a stredných podnikateľov, živnostníkov a energiu zo dňa 2. 8. 2006 bola založená ako akciová spoločnosť dňa 28. 5. 1943.
	Spoločnosť KBC PRIVATE EQUITY je investičnou spoločnosťou, ktorá poskytuje rozvojový kapitál a financuje realizáciu nákupov majetkových účastí pre stredne veľké spoločnosti v Belgicku  a v strednej a východnej Európe. Spoločnosť KBC PRIVATE EQUITY je súčasťou skupiny KBC, ktorá pôsobí primárne vo finančnom sektore (bankovníctvo, poisťovníctvo, investičné bankovníctvo a iné finančné služby).
	Na území Slovenskej republiky samotná spoločnosť KBC PRIVATE EQUITY nemá majetkovú účasť v žiadnom podnikateľskom subjekte. Skupina KBC pôsobí na Slovensku prostredníctvom podnikateľov pôsobiacich prevažne v oblasti bankovníctva, poisťovníctva, kolektívneho investovania a iných finančných služieb, ktorých kontroluje prevažne prostredníctvom spoločnosti Československá obchodní banka, a. s., Praha, Česká republika, v ktorej má nepriamo majetkovú účasť vo výške 89,97 %.

Na základe uvedeného úrad dospel k záveru, že spoločnosť KBC PRIVATE EQUITY je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.3 Spoločnosť VECTRA LIMITED

	je spoločnosť existujúca podľa práva Spojeného kráľovstva Veľkej Británie a Severného Írska. Bola riadne založená podľa zákona o spoločnostiach z roku 1985 ako spoločnosť s ručením obmedzeným pod pôvodným názvom TATRA VECTRA LIMITED dňa 13. 3. 2000.
	Spoločnosť VECTRA LIMITED je „vlajkovou“ spoločnosťou skupiny VECTRA, ktorej súčasťou sú spoločnosti zaoberajúce sa okrem iného výrobou stavebných zariadení, nákladných automobilov, autobusov a súčiastok pre automobilový priemysel. Skupina VECTRA tiež podniká v oblasti leteckej dopravy a obchodovania s komoditami. Samotná spoločnosť VECTRA LIMITED sa zaoberá prevažne investičnou činnosťou (prostredníctvom tejto spoločnosti skupina VECTRA realizuje a financuje svoje investície).
	Na Slovensku spoločnosť VECTRA LIMITED podniká prostredníctvom spoločností: Hlboká 7, s.r.o. a TANAX, a. s.

▪ Hlboká 7, s.r.o. bola založená v marci roku 2006 ako 100 % dcérska spoločnosť spoločnosti VECTRA LIMITED, a to predovšetkým za účelom správy vlastného majetku a prenájmu nehnuteľností.

▪ TANAX, a. s., v ktorej spoločnosť VECTRA LIMITED vlastní 50% - ný podiel na základnom imaní, rovnako ako aj druhý akcionár, ktorým je spoločnosť TB TRADE, a. s. Spoločnosť VECTRA LIMITED teda nemá výlučnú kontrolu nad spoločnosťou TANAX, a. s.
  Nosnou časťou výrobného programu spoločnosti TANAX, a. s. je: (i) výroba náprav pre nákladné automobily (TATRA, GD 06, HDCU 13, HPDCU 13, RNJ 03, RNJ 07), (ii) autobusy a trolejbusy (GD 11, GD 13, ND 11), (iii) ľahké úžitkové vozidlá (ND 09, ND 11), (iv) ťažké zemné stroje a pracovné mechanizmy (HJ 03, HJC 11). Spoločnosť sa tiež zaoberá výrobou podvozkov určených pre špeciálnu výrobu (podvozok ZUZANA, TATRAPAN, T815 VP31), výrobou pásových píl a zákazkovou strojárenskou výrobou.

		Na území Slovenskej republiky spoločnosť VECTRA LIMITED na trhu výroby a predaja nákladných automobilov nepôsobí.

Na základe uvedeného úrad dospel k záveru, že spoločnosť VECTRA LIMITED je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.4 Spoločnosť TATRA, a. s.
	
bola založená podľa § 172 Obchodního zákoníku. Jediným zakladateľom spoločnosti je Fond národního majetku Českej republiky. Do Obchodného registra vedeného Krajským súdom v Ostrave oddiel B, vložka 309 bola zapísaná dňa 1. 4. 1992. Je kontrolovaná spoločnosťou Terex Corp., ktorá priamo či nepriamo kontroluje akcie spoločnosti TATRA, a. s. predstavujúce 80,51% - ný podiel na základnom imaní. Ďalším akcionárom spoločnosti TATRA, a. s. vlastniacim 11,11 % akcií je spoločnosť VECTRA LIMITED. Zvyšný podiel je v rukách drobných akcionárov. 
	Na území Slovenskej republiky podniká spoločnosť TATRA, a. s. prostredníctvom svojej 100 % dcérskej spoločnosti TATRA Slovensko, spol. s r.o., ktorá tu pôsobí ako jej obchodný zástupca.
	Spoločnosť TATRA, a. s. sa zaoberá predovšetkým vývojom, výrobou, predajom, opravami a servisom nákladných automobilov (ťažké terénne a cestné vozidlá) vojenských a špeciálnych automobilov, ako aj modifikácií, zostáv, podzostáv a súčastí uvedených druhov automobilov. Nosnou časťou výrobného programu spoločnosti TATRA, a. s. je výroba nákladných automobilov v nasledujúcich kategóriách:

• Ťažké terénne a cestné nákladné automobily, do ktorej spadajú nasledujúce druhy automobilov:
-	vyklápacie nákladné vozidlá na podvozkoch s konfiguráciou 4x4 6x6 alebo 8x8 s celkovou hmotnosťou 9, 17, 20 alebo 22 ton,
-	návesové ťahače na podvozkoch s konfiguráciou nápravy 4x4 alebo 6x6 pre celkovú hmotnosť súpravy 44 alebo 75 ton,
-	podvozky s konfiguráciou nápravy 4x4, 6x6 alebo 8x8, s rázvorom 4,5 m, so širokou škálou možností odberu točivého momentu pre pohon nadstavby, pre celkovú hmotnosť vozidla s nadstavbou 19, 28,5 alebo 36 ton.
Uvedené automobily vyrába spoločnosť TATRA, a. s. v typových radách T 815-2 a T 163 a sú predávané pod obchodnými názvami TERRNo1 (T715-2) a JAMAL (T163).

• Vojenské a špeciálne nákladné automobily – v rámci tejto kategórie spoločnosť TATRA, a. s. vyrába valníky a podvozky s konfiguráciou náprav 4x4, 6x6 alebo 8x8, so širokou škálou možností odberu točivého momentu pre pohon nadstavby, pre celkovú hmotnosť vozidla s nadstavbou 15 až 32  ton, ako aj ťažké návesové ťahače pre celkovú hmotnosť súpravy až 120 ton.
  	Uvedené automobily spoločnosť TATRA, a. s. vyrába v typových radách T 815-2 a T 816 a sú predávané pod obchodnými značkami ARMAX (T 815-2) a FORCE (T 163).

	Na území Slovenskej republiky sa aktivity spoločnosti TATRA, a. s. obmedzujú výlučne na predaj nákladných automobilov, ktoré vyrába vo svojom závode v Kopřivnici v Českej republike (nákladné automobily vyrábané v Tatra Truck India Ltd., ktorý je spoločným podnikom spoločností TATRA, a. s. a VECTRA LIMITED sú určené pre trhy mimo územia Slovenskej republiky). 

Na základe uvedeného úrad dospel k záveru, že spoločnosť TATRA, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, úrad dospel k záveru, že uzatvorením Zmluvy a Dohody spoločníkov, ktoré vzájomne súvisia, došlo v danom prípade ku koncentrácii podľa § 9 ods. 1 písm. b) zákona, spočívajúcej v získaní nepriamej spoločnej kontroly podnikateľov KBC PRIVATE EQUITY, Meadow Hill, s.r.o. a VECTRA LIMITED prostredníctvom spoločnosti Blue River, s.r.o. nad podnikom podnikateľa TATRA, a. s. podľa § 9 ods. 4 písm. b) zákona.

. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú podnikatelia Meadow Hill, s.r.o.,  KBC PRIVATE EQUITY a VECTRA LIMITED. 
Účastníkmi posudzovanej koncentrácie sú podnikatelia Meadow Hill, s.r.o.,  KBC PRIVATE EQUITY a VECTRA LIMITED, ako podnikatelia, ktorí získavajú kontrolu nad podnikom podnikateľa TATRA, a. s. ako aj  podnikateľ TATRA, a. s., nad ktorým je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005  mnohonásobne prevyšuje zákonom  stanovenú  hranicu 1 200 000 000 Sk, a súčasne traja z účastníkov koncentrácie KBC PRIVATE EQUITY, VECTRA LIMITED a TATRA, a. s. dosiahli v sledovanom období celkový obrat v Slovenskej republike vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.
	
	Konkrétne údaje o výške obratov účastníkov koncentrácie, ktoré sú obsahom spisového materiálu  úrad v rozhodnutí neuvádza, nakoľko tieto boli účastníkmi konania označené ako predmet obchodného tajomstva. 

Ďalej úrad posudzoval, či účastníci správneho konania postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Dohody spoločníkov, t. j. 25 7. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Meadow Hill, s.r.o., KBC PRIVATE EQUITY a VECTRA LIMITED neporušili vyššie uvedenú povinnosť.

5. Relevantné trhy 

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania.

Podľa názoru účastníkov konania v danom prípade možno z tovarového hľadiska vymedziť ako relevantný trh predaja nákladných automobilov, na ktorom účastník koncentrácie TATRA, a. s. pôsobí na území Slovenskej republiky.
V tejto súvislosti účastníci konania súčasne poukazujú aj na rozhodovaciu prax Európskej komisie (prípad IV/M.4 Renault/Volvo,IV/M.1672 Volvo Scania, IV/M.1980 Volvo/Renault V.I., IV/M.2832 General Motors/Daewoo Motors), ktorá rozdelila trh nákladných automobilov na tri samostatné relevantné trhy: (i) ľahké nákladné vozidlá s celkovou hmotnosťou do 7 ton, (ii) stredne ťažké nákladné vozidlá s celkovou hmotnosťou od 7 do 16 ton a (iii) ťažké nákladné vozidlá s celkovou hmotnosťou nad 16 ton.

Ďalej účastníci konania v oznámení koncentrácie pre informáciu uvádzajú, že podľa zákona č. 725/2004 Z. z. o podmienkach prevádzky motorových vozidiel v premávke na komunikáciách v znení neskorších predpisov možno automobily vyrábané a na Slovensku predávané spoločnosťou TATRA, a. s. zaradiť medzi vozidlá kategórie N3, t. j. motorové vozidlá, ktoré majú najmenej štyri kolesá a sú projektované a konštruované na prepravu tovaru s najväčšou prípustnou celkovou hmotnosťou vyššou ako 12 000 kg. Vzhľadom na to by mohlo prichádzať do úvahy aj vymedzenie relevantného trhu, na ktorom pôsobí spoločnosť TATRA, a. s. na území Slovenskej republiky, ako trhu predaja nákladných automobilov kategórie N3.

Úrad však vzhľadom na skutočnosť, že v danom prípade na území Slovenskej republiky predmetnou koncentráciou nedôjde k horizontálnemu prekrytiu na žiadnom z relevantných trhov na ktorých účastníci koncentrácie, nimi kontrolovaní podnikatelia ako aj podnikatelia kontrolujúci účastníkov koncentrácie pôsobia, ponechal otázku presného zadefinovania relevantných trhov otvorenú. K tomuto záveru úrad dospel napriek skutočnosti, že jeden z účastníkov posudzovanej koncentrácie pôsobí na trhu výroby a predaja nákladných automobilov, avšak výlučne mimo územia Slovenskej republiky.

Ako ďalší dôvod, prečo pre posúdenie predmetnej koncentrácie nie je podstatné presné zadefinovanie relevantného trhu, resp. trhov je aj skutočnosť, že trhové podiely účastníka koncentrácie TATRA, a. s. na Slovensku sú veľmi nízke. 

Podľa údajov uvedených v oznámení koncentrácie a jej doplnení, vychádzajúcich zo štatistických údajov Združenia automobilového priemyslu Slovenskej republiky predstavoval trhový podiel TATRA, a. s. na Slovensku:

- na relevantnom trhu výroby a predaja nákladných automobilov kategórie N3 v období január – december 2005 2,08 % a v období január – november 2006 2,12 %. Najvýznamnejšími konkurentmi pôsobiacimi na tomto relevantnom trhu sú: SCANIA, VOLVO, Mercedes-Benz, MAN, IVECO, RENAULT a DAF, ktorých trhové podiely sú v rozmedzí od 8 % do 20 %.

- na celkovom trhu výroby a predaja nákladných automobilov (t. j. kategórie N3 vrátane kategórie N1- malé úžitkové automobily a N2 – nákladné automobily s celkovou hmotnosťou od 3,5 do 12 ton) v období január – december 2005 0,31 % a v období január – november 2006 0,32 %.

	Analýzou predložených podkladov a informácií úrad ďalej zistil, že ani na vertikálnej úrovni, t. j. na trhu dodávok vo vzťahu k relevantnému trhu výroba a predaja nákladných automobilov nedôjde prakticky k žiadnym zmenám, nakoľko spoločnosť TANAX, a. s. niektoré z ňou vyrábaných náprav a podvozkových dielov pre nákladné automobily dodávala spoločnosti TATRA, a. s. už v čase pred uskutočnením posudzovanej koncentrácie.

7. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. 
Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. 
Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.
Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom sú významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako účastníci posudzovanej koncentrácie v jej oznámení uvádzajú, dôvody predmetnej transakcie sú investičnej povahy, t. j. sústrediť finančné zdroje s cieľom zabezpečiť efektívnejšiu prevádzku podniku, rozšírenie výrobných liniek a vyššiu kvalitu výrobkov a služieb, ktoré spoločnosť TATRA, a. s. ponúka. Cieľom predmetnej transakcie je tiež zachovanie a väčšia propagácia značky TATRA.

Zo skutočností  uvedených už vyššie je zrejmé, že predmetná koncentrácia výraznejšie neovplyvní konkurenčné prostredie na žiadnom relevantnom trhu v Slovenskej republike, pretože v jej dôsledku nedôjde k nijakým štrukturálnym zmenám na predmetných relevantných trhoch, nakoľko k prekrytiu aktivít účastníkov koncentrácie nedôjde nielen na horizontálnej úrovni, ale taktiež k žiadnym významnejším zmenám nedôjde ani na vertikálnej úrovni.

	Vychádzajúc z uvedeného úrad dospel k záveru, že koncentrácia podnikateľov Meadow Hill, s.r.o., KBC PRIVATE EQUITY , VECTRA LIMITED a TATRA, a. s. nevytvára a ani neposilňuje dominantné postavenie  podnikateľov Meadow Hill, s.r.o., KBC PRIVATE EQUITY a VECTRA LIMITED ktorého dôsledkom sú významné prekážky efektívnej hospodárskej súťaže na relevantnom trhu, resp. trhoch výroby a predaja nákladných automobilov v Slovenskej republike. 
	Podľa § 33 zákona úrad prostredníctvom právneho zástupcu vyzval listom č. 0305/PMÚ SR/200 zo dňa 30. 1. 2007 účastníkov konania, aby sa ústne alebo písomne vyjadrili k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastníci správneho konania sa k predmetnej výzve prostredníctvom právneho zástupcu vyjadrili listom zaevidovaným úradom dňa 5. 2. 2007 pod číslom 374/2007, v ktorom uviedli, že nemajú žiadne pripomienky k podkladom rozhodnutia v predmetnej veci tak, ako boli uvedené v liste, ani k spôsobu ich zistenia a nenavrhujú doplnenie týchto podkladov.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Branislav Brocko
advokát AK Marek & Partners
Palisády 36
811 06 Bratislava